google/wiki40b huggingface dataset:
Bulgarijos transportas

Šis straipsnis yra apie transporto infrastruktūrą Bulgarijoje.

Geležinkeliai

2018 m. šalyje buvo 4 030 km ilgio pagrindinių traukinių kelių. 2012 m. buvo pradėta naudoti greitojo traukinio Plovdivas - Dimitrovgradas linija, kurioje traukiniai gali pasiekti 200 km/val greitį. 2013 m. šalyje veikė 461 km greitųjų traukinių linijų.
Pagrindinė šalies geležinkelių paslaugų tiekėja yra valstybinė įmonė Bulgarijos geležinkeliai (Български държавни железници). Taip pat veikia privačios kompanijos.
2014 m. Bulgarijos geležinkeliais buvo pervežta 14 225 000 tonų krovinių ir 21 433 000 keleivių.
Šalies sostinėje veikia Sofijos metro, atidarytas 1998 m. ir turintis 2 linijas.

Sausumos keliai

Šalies sausumos kelių sistemą sudaro 19 876 km (2018 m.) nacionalinių kelių ir 757 km ilgio autostradų. Iš visų šalies kelių 98 % yra asfaltuoti.
Pagrindinis Bulgarijos kelias yra 360 km ilgio Trakijos autostrada A1, besitęsianti nuo Sofijos iki Burgaso.

Laivyba

Upių keliams išnaudojamas šiaurine šalies dalimi tekantis Dunojus. Taip pat laivybai naudojamos Maricos ir Iskero upės.
Varna ir Burgasas yra didžiausi šalies jūrų uostai (Juodosios jūros).

Oro transportas

2013 m. duomenimis Bulgarijoje veikė 68 oro uostai. 
Pagrindinis šalies oro uostas yra Sofijos oro uostas. 2018 m. šis oro uostas patarnavo 6 962 040 keleivių.
Pagrindinė šalies aviakompanija yra Bulgaria Air.
Santorinas

Santorinas (gr. Σαντορίνη) – Graikijai priklausanti vulkaninės kilmės sala pietų Egėjo jūroje. Sala priklauso Kikladų salų grupei. Graikijoje Santorinas dar žinoma kaip Tira ir Tera. Salos sostinė yra Fira, pagrindinis uostas – Atiniosas. Salos plotas 73 km². Joje gyvena 13,4 tūkst. gyventojų (2001 m.).
Sala gerai žinoma dėl baltų namų su mėlynais stogais. Anksčiau namai baltai buvo dažomi dėl praktinių sumetimų: buvo manoma, kad balta spalva ne taip praleidžia karštį. Vėliau, 1974 metais, buvo išleistas įstatymas, kuris įpareigojo visus namus dažyti baltai dėl politinių priežasčių. Jau po kelių dešimtmečių baltos ir mėlynos spalvos kombinacija (tokios spalvos sudaro ir Graikijos vėliavą) tapo žinomiausiu Kikladų salų prekės ženklu. Pastaruoju metu tarp Graikijos kultūros ministerijos ir kitų valdžios institucijų vyksta debatai dėl leidimo dažyti namus ir kitomis spalvomis.
Santorinas yra seismiškai aktyvus. Paskutinis vulkano išsiveržimas fiksuotas 1956 m., tada žemės drebėjimas sunaikino 85 % statinių, žuvo daug žmonių. Tik 1970 metais pradėjus turizmo verslą, Santorinas atsigavo.
Manoma, kad pirmasis išsiveržimas įvyko 1645 m. pr. m. e. Išsiveržimas sukėlė cunamį, kuris atsirito iki šiaurinės Kretos pakrantės ir, manoma, sugriovė mino civilizaciją.
Kartais daromos prielaidos, kad būtent seismiškai aktyvus Santorino vulkanas lėmė Mozės organizuotą žydų tautos pabėgimą iš Egipto.
Beveik 1300 metų po išsiveržimo, vulkanas buvo visiškai neaktyvus. Tačiau vėliau mažesni išsiveržimai sukūrė Palea Kameno, Mikra Kameno, Makroniso, Asproniso ir Nea Kameno salas.
Iš salos gerai matoma didžiulė kaldera yra ankstesnių vulkano išsiveržimų pėdsakas. Tai vienintelė paskendusi kaldera pasaulyje.
Nepaisant vulkano išsiveržimo pavojaus turistai iš viso pasaulio plūsta į šią salą.
Birštono savivaldybės taryba 2003–2007 m.

Veikla

Meru išrinktas Antanas Serafinas Zenkevičius, jo pavaduotoju Juozas Aleksandravičius. 2005 m. administracijos direktore paskirta Nijolė Dirginčienė.
Pekanbaru

Istorija

1749 m. Džohoro sultonas perleido Siako sritį Olandų Rytų Indijos bendrovei. Sultonas persikėlė į rūmus Senapelane, pastatytus 1760 m.
Senapelane sultonas Abdul Jalil Shah Alamudin bandė surengti mugę, bet tai pavyko tik jo sūnui sultonui Muhammad Ali. Gyvenvietė buvo pervadinta Pakanbaru 1784 m. birželio 23 d. genčių vadų. Ši diena švenčiama kaip miesto įkūrimo diena.
Žlugus olandų bendrovei miestas atiteko Nyderlandų vyriausybei. XIX a. pabaigoje Nyderlandų Rytų Indijoje išliko svarbiu prekybos postu. Be to jis tapo anglies ir kavos pramonės centru. Sultono įtaka mieste smuko, kol jis perkėlė sostinę į Šri Indrapurą 1830 m. Pakanbaru tiesiogiai valdė olandų pareigūnai.
1942 m. vasarį – 1945 m. rugpjūtį miestą užėmė japonai. Jie pradėjo tiesti 220 km ilgio geležinkelį, turėjusį sujungti miestą ir Malakos sąsiaurį. Darbus vykdė 6500 karo belaisvių, kurių dauguma buvo olandai, britai, indoeuropiečiai bei 100 tūkst. indoneziečių, dauguma javiečių. Užbaigus darbus 1945 m. rugpjūtį trečdalis europiečių ir pusė indoneziečių buvo mirę. Dabar geležinkelis nenaudojamas.
Serviços de Alfândega

Istorija

Klubas įkurtas 1998 m.
Javos marabu

Paplitimas

Aptinkamas Kambodžoje, Nepale, Bangladeše, Mianmare, Laose, Malaizijoje, Brunėjuje, Vietname, Tailande. Indijoje didžiausios kolonijos yra Asame, Vakarų Bengalijoje, Bihare. Indonezijoje didžiausia populiacija yra Sumatroje. Atklysta į Butaną. Manoma, kad Kinijoje ir Singapūre jau išnykęs.

Išvaizda

Stambesnis už baltąjį gandrą. Kūno ilgis 122–129 cm, atstumas tarp sparnugalių – 210 cm. Sveria 8,9 kg. Patinai stambesni už pateles. Ilgas kaklas ir ilgos kojos. Sparnai ilgi, platūs. Nugara, uodega ir sparnai blizgiai juodos spalvos. Krūtinė, pilvas ir pauodegys yra baltos spalvos. Galva ir kaklas neapaugę plunksnomis, tik vietomis styro šerius primenančios plunksnos. Kaklas ir galva yra geltonos spalvos. Galvos šonai yra raudono vyno spalvos, kakta šviesiai gelsva. Ilgas, stambus snapas yra pilkas. Kojos pilkos, dažnai apsinešusios šlapimo rūgštimi.
Paukščių tuoktuvių metu veido oda paraudonuoja. Ant patinų sparnų vidurinių plunksnų atsiranda vario spalvos dėmės.
Jaunikliai yra pilkos spalvos, nugaros ir sparnų plunksnos neblizga. Aplink kaklą turi šiek tiek plunksnų.

Biologija

Laikosi šalia plačių upių, ežerų, pelkėse, mangrovėse, gėlose ir druskingose šlapynėse, miškingose teritorijose. Sėslūs. Neturi balso stygų. Poravimosi metu šnarpščia, urzgia, kalena snapu. Skrenda įtraukęs kaklą. Nešami šiltų oro srovių pakyla gana aukštai. Plačių sparnų dėka gali sklandyti.
Minta varlėmis, žuvimi, vabzdžiais, jaunais paukščiais, driežais, graužikais, vėžiagyviais ir maita. Grobio tyko stovėdamas arba braidydamas.
Dažniausiai monogamai. Paukščių tuoktuvės prasideda sausuoju metų laiku. Veisiasi nedidelėse kolonijose, kartu su kitais vandens paukščiais. Patinas, radęs tinkamą vietą lizdui krauti, nubaido konkurentus. Lizdavietė – beveik horizontaliai augančiose medžių šakose. Lizdą krauna abu partneriai iš šakų, bambukų stiebų, iškloja žole ir lapais. Lizdas 1 m skersmens. Dėtyje 1 – 4 kiaušiniai, kurie padedami 1- 3 dienų intervalu. Peri abu tėvai 28 – 30 dienų. Išsiritę paukščiukai apaugę pilkais pūkais. Jauniklius maitina abu tėvai. Nuo karščio jauniklius saugo išskleidę sparnus ir sudarydami šešėlį, taip pat neša vandenį ir juo vėsina jauniklius. Jauniklius maitina 47 – 52 dienas, po 5 mėnesių jaunikliai tampa savarankiški.
Kartos trukmė – 16,1 m.
Pukė

Istorija

Antikos laikais vadintas Picarea. Susikūrė IV-II amžiuje pr. m. e. Buvo sunaikintas barbarų. Taip pat buvo žinomas kaip Pezhve. XX a. tapo karinių bazių ir katalikų švietimo centru.
Laikas (grupė)

Istorija

1980 metais  Babtų kultūros namuose muzikantas Kąstytis Barštys subūrė pramokusius groti berniukus į grupę. Osvaldas Simokaitis grojo gitara, brolis dvynys Giedrius – bosine gitara, Rasa Vilkevičiūtė – klavišiniai, Henrikas Bučys mušamaisiais.
Netrukus grupė pradėjo groti  Babtų vidurinėje mokykloje šokių vakarų metu, kuriai vadovavo mokytojas Vidas Mikalauskas. 1981 m. prie grupės prisijungė ir Robertas Danauskas – gitara.
Pabaigus mokyklą 1986 m.  Babtų kultūros namuose Osvaldas Simokaitis ir Robertas Danauskas, radę bendraminčių įkūrė roko grupę „Laikas“, kurioje gojo Arvydas Beiga – vokalas, gitara, Arūnas Liaudanskas solo gitara, Virginijus Svirskas – mušamieji, Osvaldas Simokaitis- boso gitara, Robertas Danauskas – klavišiniai.
Nuo 1988 m. Aivars Aukstins- mušamieji.
Nuo 1992 m. Arvydas Vaivaras – boso gitara, Arvydas Beiga – vokalas, gitara, Arunas Liaudanskas solo gitara, Robertas Danauskas – mušamieji.
Nuo 2003 m. prie grupės prisijungė Arūnas Antanavičius – vokalas.
Nuo 2010 m. grupėje gitara groja Algirdas Ratkelis.
Laikas repertuare turi per 30 savos kūrybos dainų. Per šiuos kūrybinės veiklos metus grupė koncertavo daugelyje įvairių renginių, švenčių ir festivalių metu.
2016 metais grupė atšventė veiklos 30-metį.
Vytautas Jasinskas

Vytautas Jasinskas (1922 m. sausio 22 d. Alytus – 2003 m. liepos 7 d. Klaipėda) – Lietuvos teatro režisierius.

Biografija

1944–1947 m. vaidino Vilniaus dramos teatre. 1952 m. baigė režisūrą A. Lunačiarskio teatro meno institute Maskvoje. 1952–1953 m. Klaipėdos dramos teatro režisierius, 1956–1963 m. vyr. režisierius, 1953–1956 m. Kauno jaunojo žiūrovo teatro režisierius. 1964–1974 m. dėstė Klaipėdos pedagoginėje mokykloje, 1974–1982 m. Lietuvos konservatorijos Klaipėdos fakultetuose.
Labardžių lobis

Labardžių lobis – Rietavo savivaldybės teritorijoje, Labardžių kaime 1942 m. rastas vėlyvųjų viduramžių monetų lobis.

Atradimas

1495–1570 m. sidabrinių monetų lobį 1942 m. rado žemės savininkas A. Jukna, kuris tais pačiais metais lobį pardavė Vytauto Didžiojo kultūros muziejui.
Vilniaus universiteto Matematikos ir informatikos institutas

VU Matematikos ir informatikos institutas (sutr. MII) – buvęs Vilniaus universiteto kamieninis padalinys.

Istorija

Instituto įkūrimo data laikoma 1956 m. spalio 1 d., kai buvo panaikintas Lietuvos mokslų akademijos Fizikos ir technikos institutas, ir įkurti trys nauji institutai: Statybos ir architektūros institutas, Energetikos ir elektrotechnikos institutas ir Fizikos ir matematikos institutas. Pastarasis institutas laikomas Matematikos ir informatikos instituto pirmtaku. Jo direktoriumi buvo paskirtas akademikas Adolfas Jucys.
1977 m. sausio 1 d. institutas suskaidytas į Fizikos institutą ir Matematikos ir kibernetikos institutą. 1990 m. liepos 9 d. pervadintas į Matematikos ir informatikos institutą. 2010 m. spalio 1 d. Matematikos ir informatikos institutas prijungtas prie Vilniaus universiteto.
2018 m. sausio 1 d. sujungtas su Vilniaus universiteto Matematikos ir informatikos fakultetu.
Rusijos Federacijos Federalinės saugumo tarnybos Veiklos aprūpinimo tarnyba

Rusijos Federacijos FSB Veiklos aprūpinimo tarnyba (Служба обеспечения деятельности) - tarnybos veikla nukreipta į FSB funkcionavimo finansinį ir ūkinį užtikrinimą. Tarnyba atsakinga už finansus, viešuosius pirkimus, techninę pastatų priežiūrą, remontą bei naujų FSB pastatų statybą.

Šaltiniai

FSB struktūra (rus.)
Orbital

Ankstyvieji metai

1989 metais Orbital su jų tėvo kasetiniu grotuvu įrašė takelį pavadintą Chime. Jis buvo išleistas 1989 gruodį Oh Zone Records įrašų kompanijoje ir po kelių mėnesių perleistas FFRR Records. Takelis, pasiekęs 17 vietą Didžiosios Britanijos topuose, tapo reivo himnu. Po to sekė keletas singlų ir EP. 1991 metų pabaigoje pasirodė pirmasis albumas, kurį sudarė takeliai įrašyti skirtingu metu.
Dueto populiarumas pradėjo staigiai augti 1993 metais išleidus antrą albumą Orbital 2.

1994 metų persilaužimas

1994 metų rugpjūtį išleistas trečiasis albumas Snivilisation. Keliose dainose, įskaitant ir singlą Are We Here?, galima girdėti Alison Goldfrapp balsą.
1996 metų balandį išleistas singlas The Box pasiekė 11 vietą Didžiosios Britanijos topuose, o albumas In Sides, išleistas 1996 gegužę, tapo antruoju Orbital albumu pasiekusiu top penketuką. Kitais metais duetas prisidėjo prie filmų takelių kūrimų (The Saint, Event Horizon), o jų gyva Satan versija ir The Saint teminės muzikos perdirbinys pasiekė 3 vietą Didžiosios Britanijos topuose.

Po išsiskyrimo

Paul Hartnoll tęsia muzikos įrašinėjimą savo vardu, įskaitant dainas naujam Wipeout Pure žaidimui skirto PSP. 2007 metais ACP įrašų kompanijoje jis išleido pirmąjį solo albumą, pavadintą "The Ideal Condition". Phil Hartnol kartu su Nick Smit įkūrė naują elektroninės muzikos duetą Long Range. 2007 metų rugpjūčio 6 d. išėjo jų debiutinis albumas "Madness and Me", kurį išleido Long Range Recordings kompanija. 2007 metų birželio 11 d. Orbital išleido 2 CD/DVD kompiliaciją Orbital: Live at Glastonbury 1994-2004. Šį rinkinį sudaro daugiau nei 2 valandos muzikos, įrašytos per grupės pasirodymus festivalyje.
Foksė Braun

Turinys

Maiklas Andersonas, Foksės Braun vaikinas, buvo policijos infiltruotas į narkotikus platinančią gaują, tačiau, atskleidus jo tapatybę, sužeistas per susišaudymą. Nors oficiali policijos versija skelbė, kad ji žuvo, iš tiesų Maiklas sveiksta ligoninėje po plastinės operacijos.
Tuo metu Foksės brolis Linkas pasiskolina 20 tūkstančių dolerių iš narkotikų platintojų, tačiau nesugeba jų laiku grąžinti ir dabar yra persekiojamas. Foksė padeda jam pasprukti nuo susidorojimo ir paslepia savo bute.
Maiklui išėjus iš kligoninės ir vėl susitikus su Fokse, Linkas įtaria, kad naujasis sesers draugas yra tas pats buvęs policijos informatorius, todėl nusprendžia jį įduoti savo skolintojams, tokiu būdu tikėdamasis išvengti bausmės už negrąžintą skolą.
Maiklas nušaunamas ir Foksė, įtardama brolio kaltę, priverčia jį prisipažinti kam jis išdavė jos draugą. Sužinojusi, kad tai Ketrin Val, tuo pačiu besiverčianti eskorto merginų verslu turtingiems klientams organizavimu, ji įsidarbina pas ją prostitute. Netrukus ji gauna užduotį su kita mergina Klaudija vykti į viešbutį „aptarnauti“ teisėjo, turinčio teisti du Ketrinos aplinkos vyrus. Foksės įkalbėta, Klaudija padeda jai pažeminti teisėją, išstumdama šį pusnuogį iš kambario, dėl ko šis supykęs kitą dieną nuteisia Ketrinos žmones maksimalia bausme.
Įtardama kažką negero, Ketrina nurodo sekti Foksę, kuri tuo metu stengiasi padėti Klaudijai pabėgti. Sučiupta Foksė prisipažįsta kas esanti ir yra nusiunčiama į vadinamąją „fermą“, kur ją prievartauja ir svaigina narkotikais, o Linkas ir jo mergina nužudomi kaip nereikalingi liudininkai.
Galiausiai Foksei pavyksta pabėgti iš „fermos“ ir ji kreipiasi pagalbos į juodaodžių gaują, kad ši padėtų sustabdyti narkotikų plitimą gatvėse. Sužinojusi, kad į Meksiką turi būti gabenama Ketrinai priklausanti narkotikų siunta, ji susipažįsta su pilotu ir įsiprašo į jo lėktuvą, o atsidūrusi Meksikoje kartu su naujaisiais pagalbininkais susidoroja su Ketrinos bendrininkais ir jos meilužiu Styvu.
Galiausiai keršydama Foksė atvyksta pas Ketriną, ketindama atsiteisti už Maiklo mirtį.
Tenisas (laikraštis)

Tenisas – Lietuvos teniso sąjungos leidinys (laikraštis), ėjęs 1991–1994 m. Vilniuje.

Istorija

Rašė teniso sporto ugdymo klausimais, nušvietė svarbiausias varžybas. Tiražas 1991 m. – 6000 egz., 1994 m. – 2000 egz.
Redaktorė Jūratė Žemaitytė.
Poškonių pagrindinė mokykla

Istorija

Poškonyse lietuviška mokykla įkurta 1923 m. Mokiniai gali pasirinktinai lankyti dvylika būrelių.
2019 m. tapo Dieveniškių „Ryto“ gimnazijos skyriumi.
Šodmon Gissar

Istorija

Įkurtas 1991 m. Žaidė aukščiausioje šalies futbolo lygoje.
Ernst Boerschmann

Biografija

Gimė 1873 m. vasario 18 d. Priekulėje, vyresnis brolis Friedrich Börschmann buvo medikas ir politikas. E. Bioršmanas baigė gimnaziją Klaipėdoje. 1891-1896 m. studijavo architektūrą Berlyno Technikos universitete. Po referendariato ir valstybinio egzamino 1901 m. įsidarbino statybų bendrovėje. 1902-1904 m. buvo paskirtas dirbti Kinijoje, kur prižiūrėjo bendrovės vykdomus projektus. 1906 m. finansuojant Vokietijos imperijos valdžiai suorganizavo ekspediciją į 18 Kinijos provincijų, kur tyrinėjo, fotografavo ir piešė vietines pagodas ir šventyklas. Prasidėjus I pasauliniam karui jame dalyvavo tik 1915 metais. 1918-1921 m. Karaliaučiaus karo mokykloje dėstė apie Kiniją ir jos architektūrą. Nuo 1925 m. pradėjo dėstyti Berlyno Technikos universitete, kur 1927 m. įgijo profesoriaus laipsnį.
1933-1937 m. gyveno ir dirbo Kinijoje, kur toliau tyrinėjo šią šalį ir parsivežė daug fotografijų, piešinių ir dokumentų. Nuo 1940 m. pradėjo dėstyti Berlyno Humboldtų universitete. 1943 m. subombardavus E. Bioršmano gyvenamajį namą jis persikėlė gyventi į Bad Pirmontą. Nuo 1945 m. pradėjo dirbti Hamburge, kur dėstė sinologiją. Mirė 1949 m. balandžio 30 d. Bad Pirmonte. Po mirties sukaupti dokumentai buvo perduoti Kelno Rytų Azijos muziejui bei Kelno universiteto bibliotekai ir archyvui.
Justina Vitkauskaitė

Biografija

1992 m. baigė Kretingos meno mokyklą. 1998 m. baigė Vilniaus universiteto žurnalistikos ir komunikacijos bakalauro studijas. 2000 m. baigė Vilniaus universiteto filosofijos bakalauro studijas. 2000–2002 m. Lietuvos Respublikos Seimo Pirmininko referentė sekretorė. 2002 m. baigė Lietuvos teisės universiteto viešojo administravimo magistro studijas. 2002–2004 m. Lietuvos verslo darbdavių konfederacijos Viešųjų ir užsienio ryšių skyriaus vadovė. Nuo 2004 m. Darbo partijos narė. 2004–2012 m. Europos parlamento nario padėjėja. Nuo 2012 m. lapkričio 16 d. tapo Europos parlamento nare, pakeisdama mandato atsisakiusį Viktorą Uspaskichą.
Kazys Veverskis

Biografija

Gimė daugiavaikėje ūkininko šeimoje, buvo pirmas vėliau iki dešimties vaikų išaugusios šeimos narys. Mokėsi Veliuonos pradžios ir Naradavo žemės ūkio mokyklose, Kretingos pranciškonų gimnazijoje, vėliau Jurbarke. 1938 m. baigė Kauno „Aušros“ gimnaziją.
Mokėsi Karo mokykloje, išstojo iš mokyklos ir privalomą karinę prievolę atliko paprastame dalinyje, iš kur buvo išleistas į atsargą jaunesniojo puskarininkio laipsniu. Studijavo VDU Teisės fakultete, VU Teisės fakultete. Pirmininkavo studentų ateitininkų korporacijai „Kęstutis“.
Sovietinės okupacijos pradžioje pasitraukė į Vokietiją, gyveno internuotų asmenų stovykloje Tilžėje, vėliau Berlyne. 1941 m. rugpjūčio mėn. nelegaliai grįžo į Lietuvą aiškiai suvokdamas, kad lietuviams su naciais ne pakeliui. Su bendražygiais sukūrė kovingiausią 1941–1946 m. karinę-politinę pasipriešinimo organizaciją – Lietuvos laisvės armiją, Lietuvos kariuomenės teisių perėmėją, turėjusią nelegalią spaustuvę Vilniuje. K. Veverskis redagavo, leido ir platino laikraštį „Karinės ir politinės žinios“.
Po karo skelbė antisovietinį pasipriešinimą, tikėdamas, kad pati tauta turi išsikovoti laisvę. Veikė „Vanagų“ vardu Žemaitijoje. 1944 m. Senio slapyvardžiu aršiai kovėsi su Raudonąja armija. Organizavo Seredžiaus puolimą ir sovietinio aktyvo sunaikinimą. Pats rašė, spausdino pogrindinę literatūrą, rūpinosi popieriumi, išvežiodavo spaudinius, atkurdavo ryšius, mezgė naujus.
Veždamas nelegalią spaudą 1944 m. gruodžio 28 d. žuvo pasaloje prie senojo Raudondvario tilto (dab. kelias  1906  Aukštutiniai Kaniūkai–Babtai–Labūnava–Kėdainiai ). Jo kūnas buvo rastas griovyje. Po poros parų, naktį, motina Uršulė Veverskienė slapta, padedant Raudondvario bažnyčios zakristijonui, palaidojo sūnų anapus Raudondvario kapinių tvoros, prie šlaite augusios tuopos. 1999 m. rugpjūčio 13 d. Kazio Veverskio palaikai buvo perlaidoti Kauno Petrašiūnų kapinėse.
Tomb Raider III

Siužetas

Prieš milijonus metų į Žemę nukrito meteoritas Antarktidos saloje, kai planetos klimatas dar buvo šiltas. Pirmieji žmonės, atsikraustę į salą, surado šį meteoritą ir iš jo iškirto 4 artefaktus, kuriuos laikė stebuklingais ir garbino. Po to, kai artefaktai pradėjo rodyti stebuklingas galias, polineziečiai išsigando ir paliko salą. Vėliau klimatas atšalo ir 1834 m. artefaktai buvo rasti keliautojų, kurie juos išvežė. Dr. Mark Willard kompanija 1998 m. pradeda paieškas Antarktidoje, kur, pagal keliautojų užrašus, galima tikėtis rasti meteoritą. Tuo metu Lara Kroft leidžiasi į artefaktų paieškas Indijos šventykloje, dar nežinodama, kad ieškomas artefaktas yra vienas iš 4 meteorito artefaktų, keliautojų senais laikais išvežtų iš Antarktidos...

Tomb Raider III: The Lost Artifact

„Tomb Raider III: The Lost Artifact“ yra žaidimo tęsinys, išleistas 2000 m. tik PC „Windows“ ir „Mac“ sistemoms ir atitinka „Tomb Raider II Gold“ papildymą. Šis papildymas sudarytas tik iš 6 lygių, kurių metu Larai reikia rasti penktąjį meteorito fragmentą, kuris neminimas pagrindiniame žaidime.
Aberdeen FC

Istorija

Klubo ištakos siekia 1903 m.
Vytautas Girdzijauskas (1904)

Biografija

Žmona istorikė Paulina Girdzijauskienė, duktė Audronė Girdzijauskaitė.
1930 m. baigė Vytauto Didžiojo universitetą. 1933–1938 m. tobulinosi Vienoje, Paryžiuje, Berlyne. 1940–1941 m. Vytauto Didžiojo universiteto Mikrobiologijos katedros vedėjas, nuo 1940 m. profesorius.
1940–1945 m. LSSR sveikatos apsaugos liaudies komisaras. 1941–1942 m. Permės medicinos instituto Epidemiologijos katedros vedėjas.
1944–1957 m. Vilniaus universiteto Mikrobiologijos katedros vedėjas. 1946–1957 m. Eksperimentinės medicinos ir onkologijos instituto direktorius. 1944–1962 m. Kauno medicinos instituto Mikrobiologijos katedros vedėjas. Nuo 1963 m. LSSR mokslų akademijos Chemijos ir biologijos mokslų skyriaus akademikas sekretorius.
1924 m. „Žiežirbos“, 1925 m. studentų atstovybės narys. 1944–1947 m. LSSR Raudonojo Kryžiaus draugijos, 1955–1972 m. Mikrobiologų, epidemiologų ir infekcionistų draugijos pirmininkas. 
Svarbiausi moksliniai darbai iš mikrobiologijos, imunologijos, epidemiologijos, sveikatos apsaugos.
Omano rialas

Istorija

Prieš 1940 m. Omano ir Muskato sultonate cirkuliavo dvi valiutos: Indijos rupija ir Marijos Terezos taleris (vietiniai pastarąjį pinigą vadino rialu). Rupijos dažniausiai buvo naudojamos pakrantėse, toliau nuo jų, kaip pagrindinė atsiskaitymo priemonė buvo laikomas taleris. Jis buvo vertas 230 paisų. 64 paisos buvo vertos vienos rupijos.
Pirmosios baisos monetos pasirodė 1940 m. Dofare. Nuo 1946 m. jos paplito visame Omane. Baisa savo verte buvo lygi paisai, po rialo devalvacijos, 1 realas buvo vertas 200 baisų arba paisų. Tačiau vietinė valiuta stiprėjo, pakrantės miestai ir toliau naudojo Indijos rupijas bei1959 m. pasirodžiusias Persijos įlankos rupijas.
1970 m. Omane buvo įvykdyta valiutos reforma, pašalintos rupijos ir pristatyta valiuta rial Saidi, paprasčiau vadinta rialu. Šis pinigas savo verte buvo lygus svarui sterlingui. Už 21 rupiją buvo galima nusipirkti 1 rialą. Kart su šia reforma rialas imtas dalinti į 1000 baisų.
1973 m. keitėsi šalies valdžia, naujasis valdovas inscenizavo pinigų pervadinimą. Iš rial Saidi jie tapo rial Omani.

Monetos

1940 m. Dofare buvo nukaltos pirmosios monetos: 10, 20 ir 50 baisų. 1946 m. 2, 5 ir 20 baisų monetos atsirado visame Omane. 1948 m. buvo pristatyta ¹⁄₂ rialo moneta, 1959 m. ir 3 rialų.
Nuo 1970 m. buvo įvestos 2, 5, 10, 25, 50 ir 100 baisų monetos. 1980 m. išleistos ¹⁄₄ ir ¹⁄₂ rialo vertės monetos.
Šiuo metu naudojamos: 5, 10, 25 ir 50 baisų monetos.

Fiksuotas valiutos keitimo reitingas

Nuo 1973 m. iki 1986 m. rialas buvo surištas su JAV doleriu santykiu: 1 rialas = 2,895 dolerio. Vėliau kiek sumažinta vertė. Šiuo metu Omano centrinis bankas perka dolerius santykiu 0,384 rialo už dolerį; parduoda po 0,385. 2016 m. ši valiuta yra trečia pagal vertę pasaulyje po Bahreino ir Kuveito dinarų.
Turnstiles

Turinys

Šis albumas labai pasižymėjo tuo, kad Bilis dalį albumo įrašė švenčiant jo grįžimą į gimtąjį Niujorką. Net trys albumo dainos yra labai susijusios su Niujorku – „Summer, Highland Falls“, „New York State of Mind“ bei „Miami 2017 (Seen the Lights Go Out on Broadway)“. Įžanginė albumo daina „Say Goodbye to Hollywood“ buvo įkvėpta grupės The Ronettes dainos „Be My Baby“. Iš pradžių dainos buvo įrašinėtos Caribou Ranch įrašų studijoje, kartu su Eltono Džono grupės nariais būgnininku Nigel Olsson ir bosistu Dee Murray, o prodiusuojamas grupės „Chicago“ prodiuserio James William Guercio. Tačiau nepatenkintas rezultatais jis grįžo į Niujorką, kur pats tapo prodiuseriu ir pradėjo perrašinėti albumą su savo koncertinių turų muzikantais, tarp jų ir saksofonistu Richie Cannata. Šiame albume pirmą kartą Bilis groja kartu su savo nuolatine grupe. 
Albumo viršelio nuotrauka buvo padaryta Niujorko Astor Place metro stotyje. Pasak Joelio, kiekvienas albumo viršelyje pavaizduotas asmuo turi tam tikrą reikšmę, atspindinčią albume esančias dainas – mergina su ausinėmis vaizduoja dainą „All You Wanna Do is Dance“, o turtuolių pora atspindi „I've Loved These Days“.

Dainų sąrašas

Visas dainas parašė Billy Joel.